**Aleksander Kwaśniewski** (\* 15. november 1954, Białogard, Poľsko) je poľský politik a publicista, prezident Poľska v rokoch 1995 – 2005.

Životopis
---------

### Novinárska kariéra a vstup do politiky

Narodil sa v rodine lekára. V rokoch 1973 až 1977 študoval na Fakulte ekonómii dopravy na Gdanskej univerzite. Počas štúdia pôsobil v Socialistickom zväze poľských študentov. Ako 23 ročný (roku 1977) vstúpil do Poľskej zjednotenej robotníckej strany (PZRS), ktorej bol členom až do jej rozpustenia v roku 1990. V rokoch 1981 – 1990 pracoval Kwaśniewski ako novinár v periodikách pre mladých. Bol šéfredaktor týždenníka *ITN* a denníka *Sztandar Młodych*. V roku 1985 spoluzakladal časopis Bajtek, ktorý sa zameriaval na počítače. V tom istom roku sa ako 31-ročný sa stal najmladším ministrom vlády Zbigniewa Messnera, kde mal na starosti rezort mládeže a športu. Vo funkcii ministra mládeže a športu pôsobil aj vo vláde Mieczysława Rakowského a Tadeusza Mazowieckeho. V rokoch 1988 – 1991 bol predsedom Poľského olympijského výboru. Pri rozhovoroch za okrúhlym stolom, ktoré sa viedli pred voľbami v roku 1989, zastupoval Kwaśniewski komunistickú vládu. Po rozpade komunistickej strany sa stal zakladajúcim členom Sociálnej demokracie Poľskej republiky (SdPR), ktorej od januára 1990 predsedal. Predsedom hlavnej rady SdPR bol v rokoch 1991 až 1995. Do roku 1995 bol poslancom Sejmu Poľskej republiky. 

### Poľským prezidentom

V novembri toho roku zvíťazil v prezidentských voľbách, keď ako kandidát Zväzu demokratickej ľavice porazil Lecha Wałęsu so ziskom 51,7 percent hlasov. Na čele Poľska stál od decembra 1995. V nasledujúcich rokoch tvrdo pracoval na tom, aby Poľsko prijali do Severoatlantickej aliancie (NATO) a Európskej únie (EÚ). Pokračoval v prechode na trhové hospodárstvo, podporoval privatizáciu. Jeho najväčším úspechom bolo prijatie novej poľskej ústavy v roku 1997, ktorá nahradila základný zákon prijatý počas komunistickej vlády v roku 1952. Kwaśniewski obhajoval regionálnu spoluprácu v strednej a východnej Európe. Zasadzoval sa o politiku otvorených dverí, ktorá ponechávala možnosť aj pre ďalšie štáty stať sa členom NATO a EÚ. Poľsko sa počas jeho výkonu funkcie hlavy štátu stalo najväčším obhajcom Ukrajiny v Európe.

Na tento post bol znovu zvolený v roku 2000. Zvíťazil hneď v prvom kole, keď získal 53,9 percenta všetkých hlasov. Pod jeho vedením sa stalo Poľsko silným spojencom Spojených štátov amerických v boji proti medzinárodnému terorizmu (prejavilo sa to hlavne vo vojne v Iraku). Spolu s manželkou viedol v júni 2003 kampaň za schválenie prístupovej zmluvy s EÚ (člen EÚ máj 2004). Mal blízke vzťahy s ukrajinským prezidentom Leonidom Kučmom, a stal sa sprostredkovateľom počas oranžovej revolúcie na Ukrajine v roku 2004. Medzinárodní komentátori mu prisudzujú hlavnú úlohu v mierovom riešení tohto konfliktu.V funkcii zotrval do decembra 2005, kedy ho vystriedal Lech Kaczyński.

### Aktivity po skončení prezidentskej funkcie

Od roku 2006 prednáša A. Kwasniewski na Georgetown University v USA súčasnú európsku politiku, transatlantické vzťahy. Roku 2008 sa stal Kwasniewski predsedom *Európskej rady pre toleranciu a zmierenie.* Od roku 2010 je čestným občanom poľskej Varšavy. Od júna 2012 viedol s írskym politikom a bývalým predsedom Európskeho parlamentu Patom Coxom európsku parlamentnú monitorovaciu misiu na Ukrajine, ktorá sledovala trestné stíhanie Julije Tymošenkovej a ďalších. Bol tiež pri rozhovoroch medzi EÚ a ukrajinskou vládou o dohode o pridružení k EÚ. Vo februári 2021 Aleksander Kwaśniewski oznámil, že mal pozitívny test na COVID-19.

Zaujímavosti
------------

Je členom Správnej rady *International Crisis Group* , členom *Atlantickej rady USA* , členom *Bilderberg Group* , vedúcim dozornej rady *Nadácie Amicus Europae* vo Varšave, *Medzinárodného centra pre politické štúdiá* v r. Kyjev a predseda predstavenstva pre *európsku stratégiu Jalty*. Je v správnej rade Hertie Schoolof Governance v nemeckom Berlíne.

Osobný život
------------

Kwaśniewski je od roku 1979 ženatý, manželka Jolanta Kontyová je vzdelaním právnička, sociálna aktivistka a prezidentka nadácie „Komunikácia bez bariér", majú dcéru Aleksandru. Jeho manželka je takisto majiteľkou realitnej kancelárie.

Iné projekty
------------

Commons
* Spolupracuj na Commons Commons ponúka multimediálne súbory na tému **Aleksander Kwaśniewski**

Referencie
----------

1. 1 2 3 4 5 6 7 8 9 10 11  SITA. Aleksander Kwaśniewski. *sme.sk* (Bratislava: Petit Press), 2005-11-13. Dostupné online [cit. 2021-11-27]. ISSN 1335-4418.
2. 1 2   *Aleksander Kwasnieswki former President of Poland, club madrid member* [online]. clubmadrid.org, [cit. 2021-11-27]. Dostupné online. (po anglicky)
3. 1 2 3 4 5 6 7 8 9 10  TASR. Bývalý poľský prezident Aleksander Kwasniewski má 60 rokov. *teraz.sk* (Bratislava: TASR), 2014-11-14. Dostupné online [cit. 2021-11-27].
4. ↑   Čo sa stalo 15. novembra. *sme.sk* (Bratislava: Petit Press), 2007-11-15. Dostupné online [cit. 2021-11-27]. ISSN 1335-4418.
5. ↑  Fakt, Onet. *Aleksander Kwaśniewski był zakażony koronawirusem. Do tej pory zmaga się z powikłaniami* [online]. wiadomosci.onet.pl, 2021-05-14, [cit. 2021-11-27]. Dostupné online. (po poľsky)
6. ↑  ZGLICZYŃSKA, Iwona. *Modelowe małżeństwo* [online]. styl.interia.pl, 2012-10-08, [cit. 2021-11-27]. Dostupné online. (po poľsky)
7. ↑  Wirtualna Polska Media S.A.. *Jolanta Kwaśniewska* [online]. wiadomosci.wp.pl, 2021-03-16, [cit. 2021-11-27]. Dostupné online.

| * z
* d
* u
Prezidenti Poľska |
| --- |
| Druhá republika | 
* Gabriel Narutowicz (1922)
* Maciej Rataj (1922)
* Stanisław Wojciechowski (1922 – 1926)
* Ignacy Mościcki (1926 – 1939)

 | Štandarda prezidenta Poľskej republiky |
| Ľudová republika | 
* Bolesław Bierut (1947 – 1952)
* Wojciech Jaruzelski (1989)

 |
| Tretia republika | 
* Wojciech Jaruzelski (1990)
* Lech Wałęsa (1990 – 1995)
* Aleksander Kwaśniewski (1995 – 2005)
* Lech Kaczyński (2005 – 2010)
* Bronisław Komorowski (2010 – 2015)
* Andrzej Duda (od 2015)

 |

Autoritné údaje: * abART: 79066
* GND: 119558009
* ISNI: 0000 0000 7863 5154
* LCCN: n97006719
* NK ČR: jn20030314001
* VIAF: 79430209
* WorldCat: lccn-n97006719